Հիդրոերկրաբան, ճարտարագետ-երկրաբան մասնագիտություն ընտրող դիմորդը պետք է իմանա, որ նա ընտրել է բնագավառ, որը գտնվում է երկրաբանության և ֆիզիկա-մաթեմատիկական գիտությունների հանգուցակետում: Նա ստանալու է գիտելիքներ, լուծելու է երկրաբանության, ճարտարագիտա-երկրաբանության (հատկապես վտանգավոր երկրաբանական երևույթների), ջրաերկրաբանության, տարբեր ինժեներական կառույցների շինարարության և էկոլոգիական բնագավառների բազմաթիվ խնդիրներ: Խնդիրների լուծման համար ինքն օգտագործելու է ժամանակակից փորձասարքեր և համակարգչային տեխնոլոգիաներ: Ուսումնառության տարիներին մասնագիտության գծով ձեռք բերված տեսական և գործնական գիտելիքների յուրացման նպատակով անց է կացնելու իր ուսումնական պրակտիկան Հայաստանի Հանրապետության տարբեր տարածքներում: Մասնակցելու է ամբիոնում իրականացվող գիտահետազոտական և արտադրական աշխատանքներին, որոնք կատարվելու են հանրապետությունում և դրա սահմաններից դուրս: Իր ուսումն ավարտելուց հետո հնարավորություն կունենա աշխատել որպես ճարտարագետ-երկրաբան, ջրաերկրաբան Գիտությունների ազգային ակադեմիայի Երկրաբանական գիտությունների ինստիտուտներում, ՀՀ Սեյսմիկ պաշտպանության ազգային ծառայությունում, բնապահպանության նախարարությունում, հանքային ջրերի գործարաններում, նախագծային, շինարարական, ջրատնտեսական պետական և մասնավոր այլ ձեռնարկություններում: